Avainsanat

Tiivistelmä



Avainsanat

1. Sosiaalipolitiikka – Mies- ja naispuoliset työntekijät – Mahdollisuudet työhön ja työsuhteen ehdot – Tasa-arvoinen kohtelu – EAY:n, UNICE:n ja CEEP:n tekemä vanhempainlomaa koskeva puitesopimus – Direktiivi 96/34 – Virkojen lakkauttaminen kansallisten talousvaikeuksien vuoksi – Sitä, että työntekijä siirretään vanhempainlomansa päätyttyä virkaan, joka on määrä lakkauttaa, ei voida hyväksyä – Kansallisen tuomioistuimen tutkintavelvollisuus

(Neuvoston direktiivi 76/207 ja neuvoston direktiivin 96/34, sellaisena kuin se on muutettuna direktiivillä 97/75, liitteessä olevan 2 lausekkeen 5 kohta)

2. Sosiaalipolitiikka – Mies- ja naispuoliset työntekijät – Mahdollisuudet työhön ja työsuhteen ehdot – Tasa-arvoinen kohtelu – EAY:n, UNICE:n ja CEEP:n tekemä vanhempainlomaa koskeva puitesopimus – Direktiivi 96/34 – Virkojen lakkauttaminen kansallisten talousvaikeuksien vuoksi – Vanhempainlomalla olevan työntekijän arviointi hänen poissa ollessaan – Arviointi, jossa hänet asetetaan epäedullisempaan asemaan kuin ne työntekijät, jotka eivät ole tällaisella lomalla – Arviointi, jonka on täytettävä tietyt edellytykset – Kansallisen tuomioistuimen tutkintavelvollisuus

(Neuvoston direktiivi 76/207 ja neuvoston direktiivi 96/34, sellaisena kuin se on muutettuna direktiivillä 97/75)

Tiivistelmä

1. Miesten ja naisten tasa-arvoisen kohtelun periaatteen toteuttamisesta mahdollisuuksissa työhön, ammatilliseen koulutukseen ja uralla etenemiseen sekä työoloissa annettua direktiiviä 76/207, sellaisena kuin se on muutettuna direktiivillä 2002/73, – olettaen, että naiset käyttävät paljon miehiä useammin oikeuttaan vanhempainlomaan, mistä varmistuminen on kansallisen tuomioistuimen tehtävä – ja UNICE:n, CEEP:n ja EAY:n tekemästä vanhempainlomaa koskevasta puitesopimuksesta annetun direktiivin 96/34, sellaisena kuin se on muutettuna direktiivillä 97/75, liitteenä olevaa vanhempainlomasta tehtyä puitesopimusta on tulkittava siten, että ne ovat esteenä sille, että naispuolinen työntekijä, joka on siirretty arvioinnin perusteella toiseen virkaan hänen vanhempainlomansa päätyttyä, irtisanotaan siitä syystä, että tämä uusi virka lakkautetaan, mikäli työnantajan ei ollut mahdotonta palauttaa kyseistä henkilöä aiempaan työhönsä tai mikäli hänelle osoitettu työ ei ollut hänen työsopimuksensa tai työsuhteensa mukainen vastaava tai samankaltainen työ erityisesti sen vuoksi, että työnantaja tiesi siirtohetkellä, että uusi virka oli määrä lakkauttaa, mistä varmistuminen on kansallisen tuomioistuimen tehtävä. Vanhempainlomaa koskeva puitesopimus ei ole esteenä sille, että työnantaja tiettyä toimea lakkauttaessaan suorittaa arvioinnin vanhempainlomalla olevasta työntekijästä hänen siirtämisekseen kyseisen puitesopimuksen 2 lausekkeen 5 kohdan mukaisesti hänen työsopimuksensa tai työsuhteensa mukaiseen vastaavaan tai samankaltaiseen työhön. Työnantaja ei kuitenkaan saa tehdä merkityksettömäksi tällaisella lomalla olevan työntekijän oikeutta siihen, että hänet siirretään toiseen työhön tässä lausekkeessa määrättyjen edellytysten mukaisesti, ehdottamalla työntekijälle työtä, joka on määrä lakkauttaa.

(ks. 36, 54 ja 56 kohta sekä tuomiolauselma)

2. Miesten ja naisten tasa-arvoisen kohtelun periaatteen toteuttamisesta mahdollisuuksissa työhön, ammatilliseen koulutukseen ja uralla etenemiseen sekä työoloissa annettua direktiiviä 76/207, sellaisena kuin se on muutettuna direktiivillä 2002/73, – olettaen, että naiset käyttävät paljon miehiä useammin oikeuttaan vanhempainlomaan, mistä varmistuminen on kansallisen tuomioistuimen tehtävä – ja UNICE:n, CEEP:n ja EAY:n tekemästä vanhempainlomaa koskevasta puitesopimuksesta annetun direktiivin 96/34, sellaisena kuin se on muutettuna direktiivillä 97/75, liitteenä olevaa vanhempainlomasta tehtyä puitesopimusta on tulkittava siten, että ne ovat esteenä sille, että kun työntekijöitä arvioidaan virkojen vähentämiseksi kansallisten talousvaikeuksien vuoksi, vanhempainlomalla olevan työntekijän arviointi suoritetaan hänen poissa ollessaan sellaisten periaatteiden ja arviointiperusteiden perusteella, joilla hänet asetetaan epäedullisempaan asemaan kuin ne työntekijät, jotka eivät ole tällaisella lomalla. Kansallisen tuomioistuimen on selvittäessään sitä, onko tilanne näin, varmistuttava erityisesti siitä, että arviointi kattaa kaikki työntekijät, joita viran lakkauttaminen voi koskea, että arviointi perustuu täsmälleen niihin samoihin arviointiperusteisiin, joita työtehtäviään hoitaviin työntekijöihin sovelletaan, ja että näiden arviointiperusteiden soveltaminen ei edellytä vanhempainlomalla olevien työntekijöiden fyysistä läsnäoloa.

(ks. 42, 43 ja 56 kohta sekä tuomiolauselma)